臘月村田樂府十首 爆竹行
作者：范成大
朝代：宋

paragraphs: 歲朝爆竹傳自昔，吳儂政用前五日。
食殘豆粥埽罷塵，截筒五尺煨以薪。
節間汗流火力透，健僕取將仍疾走。
兒童却立避其鋒，當階擊地雷霆吼。
一聲兩聲百鬼驚，三聲四聲鬼巢傾。
十聲百聲神道寧，八方上下皆和平。
却拾焦頭疊牀底，猶有餘威可驅癘。
屏除藥裹添酒杯，晝日嬉遊夜濃睡。